Pellegrini, Peter, predseda NR SR (2023-12-19):
Vážené pani poslankyne, vážení páni poslanci, budeme pokračovať. Chcem vás informovať, že na poslaneckom grémiu zatiaľ nedošlo k žiadnej dohode o ďalšom postupe rokovania Národnej rady. Máme otvorenú písomnú rozpravu o kompetenčnom zákone, potom v zmysle programu schváleného by sme mali pokračovať v rokovaní o štátnom rozpočte. Avizujem, že ešte budeme musieť zaradiť do rokovania tejto schôdze tri prislúchajúce tlače, ktoré sa s rozpočtom vždy automaticky schvaľujú, to je návrh rozpočtu Sociálnej poisťovne, návrh rozpočtu Ústavu pamäti národa a návrh rozpočtu Eximbanky, ktoré vždy sú súčasťou, ale vzhľadom na ich postavenie sa to schvaľuje vždy ako samostatná tlač. Potom tu máme ešte tri návrhy na skrátené legislatívne konanie, to sú už druhé čítania, envirozáťaže, potom tam je v programe NCZI a podpora leteckej linky, ktoré zostali ešte, ešte otvorené, no a potom až následne nám pokračujú tie trestné poriadky a ochrana oznamovateľov. Keďže zatiaľ nedošlo k dohode, budem podávať procedurálne návrhy a návrhy na pokračovanie v rokovaní schôdze, predtým ale teda aby som zadosťučinil všetkým procedurálnym návrhom, ktoré sa nám tu nakopili počas obdobia, kedy Národná rada nebola uznášaniaschopná, tak aby som sa nepredbehol svojím procedurálnym návrhom, budem, dávam o nich hlasovať. Poradie už asi pravdepodobne nejakým spôsobom nedodržím, ale, samozrejme, tam, kde sa o nich hlasovať bude dať, dám o nich hlasovať, tam kde nie, tak jednoducho rešpektujte, že o nich hlasovať nedám, nakoľko nie sú podané alebo nespĺňajú náležitosti v zmysle rokovacieho poriadku. Pán poslanec Alojz Hlina dal procedurálny návrh zabezpečiť základné hygienické neviem čo, podmienky na výkon mandátu, to nie je procedurálny návrh, ktorý sa týka procesu predradenia bodov alebo, alebo priebehu rokovania, preto nebudem dávať o ňom hlasovať. Pán poslanec Jozef Pročko navrhuje, aby Národná rada hlasovaním odsúdila nekompetentné vedenie schôdza od Petra Pellegriniho, Petra Žigu aj Ľuboša Blahu. To takisto nie je možné o takomto procedurálnom návrhu hlasovať. Na Andreja Danka zabudli, ale... (Potlesk.) Pán Jozef Pročko navrhuje, aby Národná rada hlasovaním prijala uznesenie a zaviazala Kanceláriu NR SR, nech dodržuje pri rokovaní v noci podmienky, ktoré dnes boli zavedené pre zamestnancov NR SR. To sme vyriešili. Branislav Vančo, žiadam o umožnenie pánovi poslancovi Krúpovi uplatniť si právo na faktickú poznámku v reakcii na vystúpenie pána poslanca Gröhlinga, pretože neporušil rokovací poriadok tým, že sa vo svojom prejave obrátil na predstaviteľov SNS. To už bolo vyriešené, ďakujem pekne. Procedurálny návrh pani Mária Kolíková. Navrhujem prerušenie rozpravy z dôvodu riadneho prerokovania štátneho rozpočtu v parlamentných výboroch. Nie je možné riadne prerokovať štátny rozpočet len s obmedzením času v pondelok od osem do deviatej, či od trinástej do štrnástej pri rokovaní pléna do polnoci v ostatných dňoch. Pán predseda výboru, vy už zasadáte ako gestorský? Ostatné výbory už rokovali. Už rokuje aj gestorský výbor, ostatné výbory musia to zvládnuť v takom čase, v akom je to umožnené. Pán poslanec Pročko, oceniť prácu opozície uznesením. Ďakujem veľmi pekne. Pán poslanec Dubéci, prerušiť rozpravu o bode 62, tlač 90, a otvoriť rozpravu o štátnom rozpočte. To je procedurálny návrh, ktorý spĺňa náležitosti, preto spúšťam hlasovanie. (Potlesk.) Prezentujme sa a hlasujeme. (Hlasovanie.) Prítomných 135, za 56, proti 78, zdržal sa 1. Tento návrh sme neodsúhlasili. Pani poslankyňa Holečková Martina, to bol identický návrh, o ktorom sme teraz hlasovali, ktorý navrhol pán poslanec Dubéci, preto o ňom nebudem dávať hlasovať. Pán poslanec Gábor Grendel, žiadam prerušiť rokovanie o návrhu vlády na zmenu zákona o organizácii činnosti... Rokovali, hlasovali sme teraz, odmietli sme tento. (Reakcia z pléna: „Námietka.“ ) Prosím, hlasujeme o námietke pána poslanca. (Hlasovanie.) Prítomných 135, za 56, proti 79. Tento návrh sme neschválili. Pán poslanec Pročko, žiadam o prerušenie schôdze. Ako celkovo alebo navždy alebo ako ste to mysleli, pán poslanec? (Smiech v sále.) Dajte, prosím, slovo pánovi poslancovi Pročkovi, nech vám to môže...